SISB จ่อล้างขาดทุนสะสมเกลี้ยง 71 ลบ. ฟากผถห.ยิ้มรอปันผลก้อนโต
SISB จ่อล้างขาดทุนสะสมเกลี้ยง 71 ลบ. ฟากผถห.ยิ้มรอปันผลก้อนโต
18 เม.ย. 2562

นายยิว ฮอค โคว ประธานเจ้าหน้าที่บริหาร บริษัท เอสไอเอสบี จำกัด (มหาชน) หรือ SISB เปิดเผยว่า ที่ประชุมสามัญผู้ถือหุ้นประจำปี 2562 เมื่อวันที่ 18 เม.ย.62 มีมติอนุมัติการนำทุนสำรองตามกฎหมายและทุนสำรองส่วนล้ำมูลค่าหุ้น ล้างขาดทุนสะสม ที่ปัจจุบันมีอยู่จำนวน 71.01 ล้านบาท ซึ่งจะทำให้บริษัทฯ สามารถจ่ายเงินปันผลให้กับผู้ถือหุ้นได้
สำหรับแนวโน้มรายได้ในปี 2562 คาดว่าจะเติบโตประมาณ 15-20% จากปีก่อนที่ระดับ 947 ล้านบาท โดยได้รับปัจจัยหนุนจากจำนวนนักเรียนที่คาดว่าจะเพิ่มขึ้นอีก 200-250 คน ตามเป้าหมาย จากสิ้นปีที่ผ่านมา มีนักเรียนจำนวน 2,369 คน แบ่งเป็นสัดส่วนนักเรียนไทย 85% และนักเรียนต่างชาติ 15% จากปัจจุบันบริษัทฯมีความสามารถในการรองรับนักเรียนจากทุกสาขารวม 4,175  คน ซึ่งคาดว่าจะสามารถรองรับได้อีก 3-5 ปี
โดยบริษัทฯ ประสบความสำเร็จในการจัดกิจกรรม Open House ที่โรงเรียนนานาชาติสิงคโปร์กรุงเทพฯ เมื่อช่วงเดือนกุมภาพันธ์ที่ผ่านมา ซึ่งถือว่าเป็นกิจกรรมทางการตลาดที่สร้างความสนใจให้กับผู้ปกครอง และนักเรียนได้เป็นอย่างดี  โดยมีผู้สนใจลงทะเบียนและยื่นใบสมัคร ณ วันงาน Open House ทุก Campus รวมกันกว่า 80 คน ก่อนหน้านี้  มีผู้ปกครองสนใจมายี่นใบสมัครไว้แล้วจำนวน 60คน ส่งผลทำให้ปัจจุบันมีผู้แสดงความสนใจที่จะเข้าสมัครและเข้าศึกษาแล้วจำนวนกว่า 140 คน
ส่วนผลการดำเนินงานของกลุ่มบริษัทฯในปี 2561 มีรายได้รวมจำนวน 947 ล้านบาท เพิ่มขึ้น 201 ล้านบาท หรือ 27% เมื่อเทียบกับงวดเดียวกันของปีก่อนที่มีรายได้รวม 746 ล้านบาท ขณะที่ต้นทุนทางการศึกษาและบริการ ซึ่งถือเป็นค่าใช้จ่ายหลักของกลุ่มบริษัทฯในงวดสิ้นปี 2561 อยู่ที่ 567 ล้านบาท เพิ่มขึ้น 76 ล้านบาท หรือ15% เมื่อเทียบกับงวดเดียวกันของปีก่อนซึ่งมีต้นทุนทางการศึกษาและบริการ อยู่ที่ 491 ล้านบาท  โดยต้นทุนทางการศึกษาและบริการที่สำคัญของกลุ่มบริษัทฯได้แก่ ต้นทุนการจัดการศึกษา และต้นทุนการบริหารอาคารสถานที่  จากการที่รายได้เติบโตสูงว่าต้นทุนที่เพิ่มขึ้น ทำให้อัตรากำไรขั้นต้นในปี 2561 เพิ่มขึ้นเป็น  39.2%  จากปี 2560 ที่อยู่ที่ 33.4%
ส่วนของต้นทุนดอกเบี้ย ซึ่งเดิมกลุ่มบริษัทฯมีภาระหนี้กู้ยืมเงินจากสถาบันการเงินจำนวนประมาณ 600 ล้านบาท ดอกเบี้ยจ่ายกว่า 30 ล้านบาท/ปี หลังจากที่บริษัทฯได้เงินจากการระดมทุนผ่านการขายหุ้นไอพีโอ จำนวน 1,352 ล้านบาท กลุ่มบริษัทฯได้นำเงินไปชำระหนี้คืน ทำให้มีความสามารถในการทำกำไรมากขึ้น  ส่งผลทำให้บริษัทฯ มีกำไรสุทธิ 103.5 ล้านบาท ณ สิ้นปี 2561
โดยปัจจุบัน SISB มีโรงเรียนนานาชาติที่บริษัทฯได้รับใบอนุญาตในการจัดตั้งโรงเรียนรวม 4 โรงเรียน คือ โรงเรียนนานาชาติสิงคโปร์กรุงเทพฯ โรงเรียนนานาชาติสิงคโปร์สุวรรณภูมิ โรงเรียนนานาชาติสิงคโปร์ธนบุรี โรงเรียนนานาชาติสิงคโปร์เอกมัย และมีบริษัทร่วมทุนในลักษณะกิจการร่วมค้าเป็นผู้ได้รับใบอนุญาตในการจัดตั้งอีก 1 โรงเรียน คือ โรงเรียนนานาชาติสิงคโปร์เชียงใหม่